Na temelju članka 75. i članka 238. Statuta Osnovne škole „Valentin Klarin“ Preko ( u daljem tekstu: Škola), a u svezi s člankom 35. Zakona o ograničavanju uporabe duhanskih i srodnih proizvoda ( Narodne novine br. 45/17.) i člankom 2.stavkom 2.Pravilnika o načinu provođenju aktivnosti u školskim ustanovama na promicanju spoznaje o štetnosti uporabe duhanskih proizvoda za zdravlje ( Narodne novine, 179/03.), Školski odbor Škole na sjednici održanoj dana 06. lipnja 2019. godine donio je

 **P R A V I L N I K**

**O PROMICANJU SPOZNAJE O ŠTETNOSTI UPORABE**

 **DUHANSKIH I SRODNIH PROIZVODA ZA ZDRAVLJE**

**I. OPĆE ODREDBE**

Članak 1.

 Pravilnikom o promicanju spoznaje štetnosti uporabe duhanskih proizvoda za

zdravlje ( u daljem tekstu: Pravilnik) uređuje se:

* predlaganje provedbenih aktivnosti kojima je cilj smanjenje uporabe duhanskih

proizvoda i usvajanje zdravijeg i kvalitetnijeg života bez pušenja

* organiziranje programa odvikavanja od pušenja te predlaganje i organiziranje izdavanja publikacija čiji je cilj promicanje nepušenja kao zdravog načina života
* poduzimanje drugih aktivnosti od značenja za zaštitu zdravlja djece i mladeži od štetnih utjecaja pušenja duhana i duhanskih proizvoda
* osnivanje Povjerenstva za borbu protiv pušenja.

Izrazi koji se u ovom Pravilniku koriste, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način muški i ženski rod.

Članak 2.

 Odredbe ovog Pravilnika odnose se na tijela Škole, radnike i učenike Škole.

 Članak 3.

 Promicanje spoznaje o štetnosti uporabe duhanskih proizvoda provodi se permanentno, ponajprije u Školi, a prema potrebi i izvan Škole.

 U provođenju ovog Pravilnika Škola surađuje sa roditeljima, skrbnicima i mjerodavnim čimbenicima društvene zajednice.

 Članak 4.

 Pod pojmom duhanski proizvodi smatraju se proizvodi koji sadrže duhan koji može biti genetski modificiran ili ne, a služi pušenju, šmrkanju, sisanju ili žvakanju.

 Duhan za vodenu lulu jest duhanski proizvod koji se može konzumirati putem vodene lule i smatra se duhanskim proizvodom za pušenje.

 Novi duhanski proizvod jest duhanski proizvod koji ne pripada niti jednoj od sljedećih kategorija: cigarete, duhan za samostalno motanje, duhan za lule, duhan za vodene lule, cigare, cigarilosi, duhan za žvakanje, duhan za šmrkanje ili duhan za oralni uporabu, a stavljen je na tržište nakon 19.svibnja 2014. godine.

 Elektronička cigareta jeste proizvod koji se može koristiti za konzumaciju pare koja sadrži nikotin putem usnika ili bilo kojeg sastavnog dijela tog proizvoda, uključujući uložak, spremnik i uređaj bez uloška ili spremnika.

 Članak 5.

 Pušenje jeste uporaba duhanskih ili ostalih srodnih proizvoda na način da se udiše dim nastao njihovim izgaranjem.

 Članak 6.

 Štetne posljedice pušenja su znanstveno dokazane pojave oštećenja zdravlja i bolesti koje skraćuju život pušaća i nepušača ako borave u istom zatvorenom prostoru u kojem se puši.

 Članak 7.

 Zabranjeno je pušenje u svim zatvorenim prostorijama Škole i na prostoru školskog dvorišta, odnosno na prostoru koji je udaljen manje od 20 metara od ulaza u zgradu Škole.

 Članak 8.

 Oznake o zabrani pušenja trebaju biti istaknute na vidnim mjestima u Školi u skladu s člankom 7. ovog Pravilnika.

 Članak 9.

 Odredbe ovog Pravilnika o apsolutnoj zabrani pušenja u unutarnjem i vanjskom prostoru Škole koji je funkcionalni dio prostora Škole, obvezni su se pridržavati svi radnici Škole, učenici, roditelji i treće osobe kada se nalaze u prostorijama Škole i u školskom dvorištu.

**II. PROVEDBENE AKTIVNOSTI KOJIMA JE CILJ SMANJENJE UPORABE DUHANSKIH**

 **I SRODNIH PROIZVODA I USVAJANJA ZDRAVIJEG I KVALITETNIJEG ŽIVOTA**

 **BEZ PUŠENJA**

 Članak 10.

 U okviru provođenja aktivnosti kojima je cilj smanjenje uporabe duhanskih i srodnih proizvoda i usvajanja zdravijeg i kvalitetnijeg života bez pušenja, tijela Škole, učitelji i stručni suradnici trebaju:

 - odgajati učenike da izgrade negativan odnos prema uporabi duhanskih i srodnih

 proizvoda

 - promicati tjelesno, duhovno i socijalno značenje zdravlja

 - promicati usvajanje zdravih životnih navika u radu i ponašanju

 - poticati učenike na razmišljanje i prihvaćanje pozitivnih životnih vrijednosti

 - poticati učenike u pronalaženju zadovoljstva u radu i raznolikim školskim

 aktivnostima

 - pomagati roditeljima i skrbnicima u ispravnom odgoju učenika

 - upoznati učenike i roditelje s propisima koji se odnose na ograničenja uporabe

 duhanskih i srodnih proizvoda

 - skrbiti o unapređivanju zdravlja učenika i preventivi bolesti

 - surađivati s ustanovama socijalne skrbi, zdravstvenim ustanovama i drugim

 odgovarajućim ustanovama, udrugama i tijelima

 Članak 11.

 Uz aktivnosti iz članka 10. Ovog Pravilnika škola će provoditi i druge aktivnosti za smanjenje uporabe duhanskih i srodnih proizvoda i usvajanje zdravijeg i kvalitetnijeg života bez pušenja, u ovisnosti o novim zdravstvenim i stručnim dostignućima, te financijskim i organizacijskim mogućnostima.

 Članak 12.

 Škola će promicanje spoznaja o štetnosti duhanskih i srodnih proizvoda obavljati prema programu promicanja spoznaje o štetnosti uporabe duhanskih i srodnih proizvoda za zdravlje koje donosi ministar znanosti i obrazovanja uz suglasnost ministra nadležnog za zdravstvo.

**III. PROGRAMI ODVIKAVANJA OD PUŠENJA TE PREDLAGANJE I ORGANIZIRANJE**

 **IZDAVANJA PUBLIKACIJA ČIJI JE CILJ PROMICANJE NEPUŠENJA KAO**

 **ZDRAVOG NAČINA ŽIVOTA**

Članak 13.

 Programi odvikavanja od pušenja, te predlaganje i organiziranje izdavanja publikacija čiji je cilj promicanje nepušenja kao zdravog načina života provodi se u okviru nastave i izvannastavnih aktivnosti.

 Programi iz stavka 1. ovog članka obuhvaćaju:

 - programe za učenike

 - programe za učitelje i stručne suradnike

Članak 14.

 Programima iz članka 13. ovog Pravilnika utvrđuju se sadržaji, oblici i izvođenje programa, trajanje programa te kadrovski, prostorni i drugi uvjeti.

 Programi iz članka 13. ovog Pravilnika donose se:

 - u svezi s upoznavanjem učenika sa štetnostima i rizicima uporabe duhanskih i

 srodnih proizvoda

 - u svezi s organiziranjem slobodnog vremena učenika

 - u svezi s uključivanjem učenika u kulturno-umjetničke i sportske aktivnosti

 - u svezi sa sudjelovanjem učenika u školskim i izvanškolskim natjecanjima

 - u svezi sa izradom zajedničkih projekata učenika, nastavnika i stručnih suradnika

 - u svezi s organiziranjem izleta i odlascima u prirodu

 - u svezi s odvikavanjem od uporabe duhanskih i srodnih proizvoda

 - u svezi sa osposobljavanjem učitelja i stručnih suradnika za učinkovitije

 promicanje spoznaje o štetnosti uporabe duhanskih i srodnih proizvoda.

 Članak 15.

 Programi iz članka 13. I 14. ovog Pravilnika sastavni su dio godišnjeg plana i programa rada Škole.

 Članak 16.

 U provođenju aktivnosti navedenih u ovom Pravilniku, Škola će omogućiti korištenje školskog prostora i opreme.

 Članak 17.

 Pisane obavijesti, informacije, letke, plakate i slično kojima se promiče neuporaba duhanskih i srodnih proizvoda Škola je dužna istaknuti na vidljivim mjestima u Školi.

**IV. POVJERENSTVO ZA BORBU PROTIV PUŠENJA**

 Članak 18.

 U Školi se osniva Povjerenstvo za borbu protiv pušenja ( u daljnjem tekstu: Povjerenstvo ). Povjerenstvo ima tri člana. Članove Povjerenstva imenuje ravnatelj iz reda:

 - nastavnika

 - stručnih suradnika

 Članovi Povjerenstva imenuju se na vrijeme od tri godine i mogu biti ponovo imenovani. Članovi Povjerenstva između sebe biraju predsjednika Povjerenstva. Ako članovi ne uspiju imenovati predsjednika Povjerenstva, predsjednika imenuje ravnatelj Škole.

 Članak 19.

 Povjerenstvo:

 - prati pojavnost pušenja u školi, proučava i promiče nepušenje kao zdrav način

 života i rada

 - prati ostvarivanje aktivnosti iz članka 10. i izvođenje programa iz članka 13. i 14.

 ovog Pravilnika

 - daje školskim tijelima, nastavnicima i stručnim suradnicima prijedloge i mišljenja

 u svezi s uočenim problemima pušenja

 - predlaže programe i aktivnosti odvikavanja učenika ( i zaposlenika ) Škole od

 pušenja

 - predlaže nabavu primjerenih sredstava i opreme

 - predlaže izdavanje prigodnih publikacija u svezi s promicanjem nepušenja

 - surađuje s ustanovama, udrugama i tijelima koja se u okviru svog djelokruga

 bave promicanjem nepušenja

 Članak 20.

 Povjerenstvo radi na sjednicama. Sjednice saziva i predsjedava im predsjednik Povjerenstva. Na sjednicama Povjerenstva vodi se zapisnik. Zapisnik vodi jedan od članova Povjerenstva ili druga osoba koju za to ovlasti predsjednik. Zapisnik potpisuju predsjednik i zapisničar. Na rad Povjerenstva odgovarajuće se primjenjuju odredbe Poslovnika o radu kolegijalnih tijela.

 Članak 21.

 Prijedloge i mišljenja Povjerenstvo može dati samo kada radi u punom sastavu.

 O davanju prijedloga i mišljenja iz stavka 1. ovog članka članovi Povjerenstva odlučuju većinom glasova.

 Članak 22.

 U radu povjerenstva prema pozivu predsjednika sudjeluju i druge osobe koje svojom stručnošću i iskustvom mogu pomoći Povjerenstvu u obavljanju poslova za koje je osnovano.

 Članak 23.

 O svom radu povjerenstvo podnosi izvješće Školskom odboru najkasnije do 30.rujna tekuće godine za prethodnu školski godinu.

**V. FINANCIJSKA SREDSTVA ZA PROVOĐENJE ODREDABA**

 **OVOG PRAVILNIKA**

 Članak 24.

 Aktivnosti iz članka 10. ovog Pravilnika Škola će provoditi i programe iz članka 13. i 14. ovoga Pravilnika izvoditi u skladu s financijskim sredstvima dobivenim iz Državnog proračuna Republike Hrvatske.

 Popis aktivnosti i programa iz stavka 1. ovoga članka te sredstva potrebna za njihovu realizaciju Škola će ugraditi u prijedlogu financijskog plana.

**VI. NADZOR NAD PROVOĐENJEM ZABRANE PUŠENJA**

Članak 25.

 Ravnatelj škole je odgovorna osoba za provedbu apsolutne zabrane pušenja u Školi.

Članak 26.

Nadzor nad provedbom zabrane pušenja u Školi obavljaju prosvjetni inspektori, sanitarni inspektori, zdravstveni inspektori, inspektori rada i gospodarski inspektori Državnog inspektorata.

**VI. PRIJELAZNE I ZAVRŠNE ODREDBE**

 Članak 19.

 Ravnatelj će imenovati članove Povjerenstva za borbu protiv pušenja iz članka 18. ovoga Pravilnika najkasnije u roku od 30 dana od dana stupanja na snagu ovog Pravilnika.

 Članak 20.

Ovaj Pravilnik stupa na snagu osmog dana od dana objave na oglasnoj ploči Škole.

Stupanjem na snagu ovog Pravilnika prestaje važiti Pravilnik o promicanju spoznaje o štetnosti uporabe duhanskih proizvoda od 24. svibnja 2006. godine, Klasa: 602-01/06-01-95, Urvroj: 2198-1-43-06-01.

 PREDSJEDNIK ŠKOLSKOG ODBORA:

 Linda Kolega Babajko, prof.

Pravilnik je objavljen na oglasnoj ploči dana 10. lipnja 2019. godine i stupa na snagu dana 18. lipnja 2019. godine

 Ravnatelj:

 Kristijan Smud, prof.

Klasa: 602-01/19-01-441

Urbroj: 2198-1-43-19-01

Preko,07.lipnja 2019. godine